CELEX: 62010TN0457
Language: lt
Date: 2010-09-26 00:00:00
Title: Byla T-457/10: 2010 m. rugsėjo 26 d. pareikštas ieškinys byloje Evropaïki Dynamiki prieš Komisiją

18.12.2010   
            
            
               LT
            
            
               Europos Sąjungos oficialusis leidinys
            
            
               C 346/47
            
         2010 m. rugsėjo 26 d. pareikštas ieškinys byloje Evropaïki Dynamiki prieš Komisiją
   
   (Byla T-457/10)
   ()
   2010/C 346/92
   Proceso kalba: anglų
   
      Šalys
   
   
      Ieškovė: Evropaïki Dynamiki — Proigmena Systimata Tilepikoinonion Pliroforikis kai Tilematikis AE (Atėnai, Graikija), atstovaujama advokatų N. Korogiannakis ir M. Dermitzakis
   
      Atsakovė: Europos Komisija
   
      Ieškovės reikalavimai
   
   
               —
            
            
               panaikinti Informatikos generalinio direktorato (DIGIT) sprendimą atrinkti ieškovės pasiūlymą pateiktą atsakant į atviro viešo pirkimo skelbimą DIGIT/R2/PO/2009/045 „Išorės paslaugos, susijusios su informacinių sistemų vystymu ir tyrimu“ (OL 2009/S 198-283663) dėl 2 dalies „Projektų vystymas iš išorės“ ir pasirašyti sutartį kaip su trečiuoju, o ne pirmuoju kontrahentu pagal pakopomis pagrįstą mechanizmą, ir visus kitus su tuo susijusius DIGIT sprendimus, įskaitant ir sprendimą pasirašyti sutartį su atrinktais dalyviais;
            
         
               —
            
            
               nurodyti DIGIT atlyginti ieškovui žalą, patirtą dėl šios viešojo pirkimo procedūros, sudarančią 30 000 000 EUR, kalbant apie 2 sutarties dalį, ir sumokėti ieškovei 3 000 000 žalai, kurią ji patyrė dėl galimybių praradimo ir jos reputacijos bei patikimumo kritimo, atlyginti;
            
         
               —
            
            
               nurodyti DIGIT padengti visas bylinėjimosi išlaidas, net ir tuo atveju, jei šis ieškinys būtų atmestas.
            
         
      Ieškinio pagrindai ir pagrindiniai argumentai
   
   Šioje byloje ieškovė prašo panaikinti 2010 m. liepos 16 d. apeliantės priimtą sprendimą atrinkti ieškovės pasiūlymą, pateiktą dalyvaujant viešajame pirkime DIGIT/R2/PO/2009/045 „Išorės paslaugos, susijusios su informacinių sistemų vystymu ir tyrimu“ (1), dėl 2 dalies „Projektų vystymas iš išorės“, ir pasirašyti sutartį kaip su trečiuoju, o ne pirmuoju kontrahentu pagal pakopomis pagrįstą mechanizmą, ir visus kitus su tuo susijusius DIGIT sprendimus, įskaitant ir sprendimą pasirašyti sutartį su pirmuoju ir antruoju dalyviais atrinktais dalyviais, su kuriais buvo pasirašyta sutartis pagal pakopomis pagrįstą mechanizmą. Be o, ieškovė prašo atlyginti žalą, kurią ji nurodo patyrusi dėl viešojo pirkimo procedūros.
   Grįsdama savo ieškinį ieškovė nurodo toliau pateikiamus ieškinio pagrindus.
   Pirma, ieškovė tvirtina, kad Komisija pažeidė Finansinio reglamento (2) 93 ir 94 straipsnius ir gero administravimo bei skaidrumo principus, o taip pat Finansinio reglamento 106 ir 107 straipsnius, nes keletas atrinkto konsorciumo narių turėjo būti pašalinti iš procedūros, kadangi jie turėjo būti pripažinti tinkamai nevykdantys ankstesnių sutarčių, o vienas atrinkto konsorciumo narys buvo susijęs su sukčiavimu, korupcija ir kyšininkavimu, be to, keletas atrinkto konsorciumo narių naudojosi bendrovių, kurios nėra PPO ar susitarimo dėl viešųjų pirkimų narės, subrangos paslaugomis.
   Taip pat ieškovė tvirtina, kad buvo pažeisti dėro administravimo ir vienodo požiūrio principai, Finansinio reglamento 89 ir 98 straipsniai bei Įgyvendinimo priemones nustatančio reglamento 145 straipsnis, nes keletas vertintojų turėjo interesų konfliktų.
   Be to, ieškovė tvirtina, kad vertinant buvo naudojami neaiškus ir netikslūs atrankos kriterijai, o tai pažeidžia Finansinio reglamento 97 straipsnį ir Įgyvendinimo priemones nustatančio reglamento 138 straipsnį.
   Galiausiai ieškovė tvirtina, kad perkančioji organizacija jai nenurodė priežasčių, dėl kurių atrinkto dalyvio pasiūlymas buvo geresnis nei jos, ir kad ji padarė keletą akivaizdžių vertinimo klaidų vertindama jos pasiūlymą ir atrinkto konsorciumo pasiūlymą. Ieškovė taip pat mano, kad rengdama vertinimo ataskaitą perkančioji organizacija naudojo netikslius ir nepagrįstus komentarus, taip pažeisdama pareigą motyvuoti.
   
      (1)  OL 2009/S 198-283663
   
      (2)  2002 m. birželio 25 d. Tarybos reglamentas (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (OL L 248, 2002, p. 1; 2004 m. specialusis leidimas lietuvių k., 1 sk., 4 t., p. 74)